《怀忠子》
宋代·释德洪

昏花委篝灯，夜雨集梧井。空房啮饥鼠，坏壁咽寒蚓。

有生独多艰，念极泪殷枕。亲朋势宜绝，丑恶讳闻听。

弃遗等苦李，零落如断梗。忠也新数面，义已到刎颈。

愿留广推挤，守护轻躯命。逐臭宁有理，嗜痂亦天性。

人情骨肉离，道义燕秦并。相逢百忧中，如热啜甘冷。

气清秋泼山，韵胜月夕镜。何时一丘壑，携子脱尘境。

风林作清啸，追步千峰顶。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。